
Úton az egyetemi tanulmányok során megszerzett készségek fejlesztése felé – Egy kvalitatív kutatás a gazdasági diplomások álláshirdetéseiből

Kulcsszavak: felsőoktatás;munkaerőpiac;skill;munkatapasztalat;tudás
Az Eurostat adatbázisa alapján hazánkban évről évre nő azok száma, akik felsőfokú képesítést
szereznek. Amíg 2000-ben a 25-34 éves korosztálynak mindössze 14,6%-a rendelkezett
felsőfokú végzettséggel, addig ez a szám a 2021-re már 32,9%-ra, több, mint a kétszeresére
emelkedett. Ezzel párhuzamosan egyre több elvárás jelenik meg a munkaerőpiacon a
pályakezdőkkel szemben. Különösen nehéz helyzetben vannak a gazdaságtudományi
diplomások, mert évek óta ez a legnépszerűbb továbbtanulási irány. A kutatásom során három
oldalról - munkaerőpiaci, hallgatói és egyetemi - vizsgálom meg, hogy elegendő-e az egyetem
során megszerzett tudás és az elsajátított képességek a munkaerőpiaci érvényesüléshez. Az
álláshirdető platformokon (Profession, LindkedIn, Zyntern) megtalálható pályakezdőknek
szóló, gazdasági irányú állásokból egyszerű véletlen mintát vettem. Ezek kvalitatív elemzése
során a hirdetésekben szereplő elvárásokat összevetettem a Budapesti Corvinus Egyetem
gazdasági képzési programjaiban (alapképzések, illetve mesterképzések) szereplő
képességmátrixok elemeivel. Továbbá megvizsgáltam, hogy mekkora az átfedés az egyetem
gazdasági alapszakjai között, illetve, hogy mennyiben nyújt többet egy mesterképzés.
Kérdőíves felmérés keretén belül a hallgatókat is megkérdeztem, hogy saját bevallásuk szerint
eddigi tanulmányaik során, és amennyiben dolgoznak, a munkavégzés keretein belül milyen
képességekre tettek szert, és ezek mennyire vannak egymással átfedésben. Végezetül pedig a
Budapesti Corvinus Egyetem oktatási rektorhelyettesét kérdeztem meg az egyetem stratégiai
céljairól, illetve arról, hogy hogyan követi az intézmény a munkaerőpiaci trendeket.



